Universitetsforlagets språkliste for nynorsk

|  |  |
| --- | --- |
| Forfattar(ar): |  |
| Tittel: |  |

Denne lista er meint som ei hjelp til å vere konsekvent i valet av skrivemåtar og bøyingsformer. Du kryssar av i boksen til høgre for dei formene du føretrekkjer, så hjelper språkvaskaren og korrekturlesaren deg med å gjennomføre desse formene. Sjå neste side for informasjon om kva konsekvens som er obligatorisk, og kva som er valfri, men anbefalt.

|  |  |  |  |
| --- | --- | --- | --- |
| aleine, da |  | åleine, då |  |
| auge – auget – auge – auga |  | auga – auga – augo – augo |  |
| begge |  | båe |  |
| bli – blir – blei – blitt[[1]](#footnote-1) |  | verte – vert – vart – vorte |  |
| brygge, legge, sitte |  | bryggje, leggje, sitje |  |
| derfor, dessverre |  | difor, diverre |  |
| eigentleg |  | eigenleg |  |
| **e-infinitiv** |  | **a-infinitiv** |  |
| elv – elvar – elvane |  | elv – elver – elvene |  |
| enten |  | anten |  |
| faktum – faktumet – fakta – fakta/faktaa |  | faktum – faktumet – faktum – faktuma |  |
| **forenkla samsvarsbøying[[2]](#footnote-2)** |  | **full samsvarsbøying** |  |
| forfattarskapet, medlemskapet |  | forfattarskapen, medlemskapen |  |
| gi – gir – gav – gitt |  | gje/gjeve – gjev – gav – gjeve |  |
| herredømme |  | herredøme |  |
| hos |  | hjå |  |
| klar |  | klår |  |
| klassen, maskinen, arten |  | klassa, maskina, arta |  |
| lys, lyd |  | ljos, ljod |  |
| lønn, venn, komme |  | løn, ven, kome |  |
| løp, nød, døv |  | laup, naud, dauv |  |
| mogleg |  | mogeleg |  |
| nærmare – nærmast |  | nærare – nærast |  |
| nå, så |  | no, so |  |
| **preteritum** -te: skremte, brente |  | **preteritum** -de: skremde, brende |  |
| skole, sommar |  | skule, sumar |  |
| stad – stader – stadene |  | stad – stadar – stadane |  |
| **supinum[[3]](#footnote-3)** -d: bygd, levd, arbeidd |  | **supinum** -t: bygt, levt, arbeidt |  |
| svare – svarer – svarte – svart |  | svare – svarar – svara – svara |  |
| søknader, sofaer |  | søknadar, sofaar |  |
| søster, først, sølv |  | syster, fyrst, sylv |  |
| ta – tar – tok – tatt |  | ta/take – tek – tok – teke |  |
| ungdommen |  | ungdomen |  |
| vi |  | me |  |

### Obligatorisk konsekvens

* Gjennomfør anten e- eller a-infinitiv. Døme: *verte*/*verta*.
* Vel ein skrivemåte av enkeltord (òg der dei inngår i samansettingar og avleiingar). Døme: *skole(gang)*/*skule(gang)*.
* Vel eitt bøyingsmønster for enkeltord. Døme: *elv* – *elvar – elvane* eller *elv –* *elver – elvene*.
* Vel eitt kjønn for substantiv med to kjønn. Døme: *lova/loven*.
* Hald deg til anten enkel eller dobbel *m* i dei bøygde formene av ord med suffikset

*-dom*. Døme: *ungdomen*/*ungdommen*.

* Bruk anten enkel eller dobbel *m* i ord med suffikset *-døm(m)e*. Døme: *herredøme*/*herredømme*.
* Gjennomfør ein type endingar i fleirtal av hankjønnsord som endar på *-nad* og *-a*. Døme: *søknader*, *sofaer* eller *søknadar*, *sofaar*.
* Gjennomfør anten a- eller e-bøying for kvart verb som har valfri a- og e-bøying. Døme: *svare – svarar – svara – svara* eller *svare – svarer – svarte – svart*.

### Anbefalt konsekvens

* Bruk anten enkel eller dobbel konsonant i alle ord med same konsonant. Døme: Skriv anten *bøn* og *løn* eller *bønn* og *lønn*.
* Gjennomfør *j*-former eller former utan *j*. Døme: Skriv anten *tenkje* og *byggje* eller *tenke* og *bygge*.
* Gjennomfør anten *d*- eller *t*-ending i supinum (dvs. den ubøygde forma av perfektum partisipp). Døme: Skriv anten *har bygd* og *har levd* eller *har bygt* og *har levt*.
* Gjennomfør anten forenkla eller full samsvarsbøying. På nynorsk er det obligatorisk å bøye partisipp av sterke verb (partisipp som endar på *-e*) i predikativ stilling (dvs. etter *vere* og *bli*/*verte*). Det må derfor heite *romanen er skriven*, *boka er skriven*, *brevet er skrive* og *notata er skrivne*. Men ein kan la partisipp av svake verb være ubøygde (døme: *strategien er presentert*, *dokumentet er presentert*, *medlemmene er presentert*). I så fall bruker ein det som blir kalla «forenkla samsvarsbøying».
  + I *forenkla samsvarsbøying* er partisipp av svake verb ubøygde i predikativ stilling, medan partisipp av sterke verb blir bøygde i kjønn og tal etter substantivet dei står til.
  + I *full samsvarsbøying* blir alle partisipp, av både sterke og svake verb, bøygde i kjønn og tal etter substantivet dei står til.

(Råda er baserte på Språkrådets «Rettleiing om konsekvent nynorsk».)

1. Eller: *bli – blir – vart – vorte*. [↑](#footnote-ref-1)
2. Sjå forklaring på samsvarsbøying under «Anbefalt konsekvens». [↑](#footnote-ref-2)
3. Supinum er den ubøygde forma av perfektum partisipp, som ein bruker etter *har*. [↑](#footnote-ref-3)